༈ །།སྤྱན་སྔ་བློ་གྲོས་རྒྱལ་མཚན་ལ་བསྟོད་པ་དམ་པའི་ཆོས་ལ་ངེས་པ་བསྐྱེད་པའི་རིམ་པ།། ༄། །ན་མོ་ཛཱི་ན་པུ་དྲ་ཡེ། གླང་རི་ཐང་པ་བློ་གྲོས་རྒྱལ་མཚན་དཔལ་བཟང་པོའི་ཞལ་སྔ་ནས་ལ་བསྟོད་པ། དམ་པའི་ཆོས་ལ་ངེས་པ་བསྐྱེད་པའི་རིམ་པ་ཞེས་བྱ་བ། འཆི་མེད་དབང་པོའི་གཙུག་རྒྱན་ནོར་བུ་ཡིས། །ཞབས་ཟུང་རྟག་པར་ལེན་ལ་གེགས་མེད་པ། །གླང་རི་ཐང་པར་གྲགས་པ་རྒྱལ་པའི་སྲས། །སྤྲུལ་པས་གཞན་དོན་མཛད་ལ་གསོལ་བ་འདེབས། །བློ་གྲོས་དབང་ཕྱུག་ཚུལ་ཁྲིམས་བུམ་བཟང་འཛིན། །ཕྱོགས་ལས་རྣམ་རྒྱལ་མདོ་དང་སྔགས་ཀྱི་མཛོད། །མཐའ་ཡས་དགེ་མཚན་དུ་མའི་དཔལ་མངའ་བ། །བློ་ཆེན་ཕྲིན་ལས་བཟང་པོར་གསོལ་བ་འདེབས། །ཟག་བཅས་དངོས་ཀུན་སྦུ་བའི་ཕྲེང་བ་དང་། །སྲིད་པའི་བདེ་བ་དུག་གི་རོ་དངར་ལྟར། །ངེས་པར་གཟིགས་ནས་གཏན་གྱི་བདེ་བ་ལ། །འགྲོ་ཀུན་འདྲེན་མཛད་ཁྱེད་ལ་གསོལ་བ་འདེབས། །ཞི་བའི་ཚུལ་ཁྲིམས་རང་བཞིན་ཉེས་པས་དབེན། །རྣམ་དག་ཚུལ་ཁྲིམས་བཅས་པའི་ཁོར་ཡུག་ཅན། །ཆོས་འདུལ་བསྟན་པའི་རྩ་བར་གཟིགས་གྱུར་པ། །ངུར་སྨྲིག་འཛིན་པའི་གཙོ་ལ་གསོལ་བ་འདེབས། །བྱམས་པའི་སྤྱན་གྱིས་འཇིག་རྟེན་གསུམ་གཟིགས་ནས། །ཐུགས་རྗེའི་ཕྱག་གིས་འགྲོ་ཀུན་འདྲེན་ལ་བརྩོན། །ཐེག་མཆོག་གཏམ་གྱི་དགའ་སྟོན་ཉེར་སྤེལ་བ། །རྒྱལ་སྲས་སེམས་དཔའ་ཆེན་པོར་གསོལ་བ་འདེབས། །མ་ནོར་ཐེག་ཆེན་ཆོས་ཀྱི་སྙིང་པོ་ལ། །ངེས་ཤེས་གཏིང་ནས་རྙེད་པའི་རྣམ་དཔྱོད་ཀྱིས། །དགེ་བའི་བཤེས་གཉེན་བསྟེན་ལ་གཡེལ་མེད་པ། །ལམ་གྱི་རྩ་བར་མཁྱེན་ལ་གསོལ་བ་འདེབས། །ཐ་མལ་སྣང་ཞེན་བྲལ་བ་ལྷ་ཡི་སྐུ། །མཐའ་བྲལ་བདེ་ཆེན་འདོམས་པ་སྔགས་ཀྱི་གསུང་། །ཟུང་འཇུག་རིག་པ་འཛིན་པའི་ཐུགས་མངའ་བ། །རྡོ་རྗེ་འཛིན་པའི་དབང་པོར་གསོལ་བ་འདེབས། །བསྲུང་བྱའི་དམ་ཚིག་སྲོག་ལས་གཅེས་པར་བཟུང་། །ཅི་མཛད་དེ་ཀུན་དཔག་ཡས་འགྲོ་བའི་དོན། །ནམ་ཡང་ཉམས་ལེན་གནད་ལ་འཁྲུལ་མེད་པ། །དམ་པས་བསྔགས་པར་འོས་ལ་གསོལ་བ་འདེབས། །སྒོ་གསུམ་ཉེས་པས་མ་གོས་བཙུན་པའི་སྐུ། །ཐེག་ཆེན་ཆོས་ལུགས་མཁྱེན་པ་མཁས་པའི་གསུང་། །གཞན་དོན་འབའ་ཞིག་དགོངས་པ་བཟང་པོའི་ཐུགས། །མང་པོའི་འདྲེན་པར་འོས་ལ་གསོལ་བ་འདེབས། །བཤད་བྱའི་ཆོས་ལས་འཁྲུལ་པ་མེད་པའི་ཐུགས། །འཆད་བྱེད་ངག་ལ་ཐོགས་པ་མེད་པའི་གསུང་། །ཉན་པོས་བལྟས་ན་ངེས་ཤེས་འདྲེན་པའི་སྐུ། །བློ་བཟང་སྨྲ་བའི་དབང་པོར་གསོལ་བ་འདེབས། །དེ་ལྟར་དགེ་བའི་བཤེས་ལ་བསྙེན་བྱས་ནས། །གང་བློ་ཆོས་སུ་འགྲོ་བའི་གདམས་པ་ཡིས། །འཇིག་རྟེན་འདི་ལ་སྲེད་པས་མ་སྦགས་པར། །སྒོ་གསུམ་དགེ་ལ་གཞོལ་བར་བྱིན་གྱིས་བརློབས། །དམ་ཆོས་ལམ་དུ་སློངས་པའི་གདམས་པ་ཡིས། །སྡུག་བསྔལ་རང་བཞིན་ངེས་པར་བསམ་བྱས་ནས། །ངེས་འབྱུང་གཏིང་ནས་སྐྱེས་པའི་དད་པ་ཡིས། །ཐར་ལམ་ཚུལ་བཞིན་ཚོལ་བར་བྱིན་གྱིས་རློབས། །ལམ་གྱི་གོལ་ས་གཅོད་པའི་གདམས་པ་ཡིས། །སྟོང་ཉིད་སྙིང་རྗེའི་སྙིང་པོ་ཅན་རྟོགས་ཏེ། །ཟབ་གསལ་ཡེ་ཤེས་བདེ་ཆེན་གོམས་གྱུར་ནས། །ཟུང་འཇུག་རྡོ་རྗེ་འཛིན་པའི་ས་ཐོབ་ཤོག །རིགས་རྣམས་ཀུན་གྱི་བདག་པོ་རྡོ་རྗེ་འཆང་། །ནམ་ཡང་བསླུ་བ་མེད་པ་དཀོན་མཆོག་གསུམ། །བསྟན་པ་བསྲུང་མཛད་དམ་ཅན་རྒྱ་མཚོ་ཡིས། །ཕྲིན་ལས་དར་ཞིང་རྒྱས་པའི་བཀྲ་ཤིས་ཤོག །ཅེས་པ་འདི་ནི། རྗེ་བཙུན་དམ་པ་དེ་ཉིད་ཀྱི་ཞབས་འབྲིང་གཉུག་མར་གནས་པའི་བཤེས་གཉེན་སྨོན་ལམ་བཟང་པོས་བསྐུལ་བའི་ངོར་བགྱིས་ནས། དཔལ་མི་ཕམ་དགེས་པའི་བཤེས་གཉེན་གྱིས། གླང་རི་འོད་ལྡན་གྱི་གཙུག་ལག་ཁང་དུ་ཉེ་བར་སྦྱར་བ་ཡིན་ནོ།།